
VENDIM
Nr. 103, datë 19.7.2021

AUTORIZIM I NDIHMËS SHTETËRORE “PËR FUQIZIMIN E GRAVE DHE NXITJA E SIPËRMARRJES”

Komisioni i Ndihmës Shtetërore, me pjesëmarrjen e:
	     znj. Anila Denaj
	kryetare;

	     znj. Mimoza Dhëmbi
	anëtare;

	     znj. Etleva Haka
	anëtare;

	     znj. Mirjana Zisi
	anëtare,

	     z. Ahmet Mançellari
	anëtar.


Në mbledhjen e tij të radhës, të datës 19.7.2021,  në Ministrinë e Financave dhe Ekonomisë,  në bazë të ligjit nr. 9374, datë 21.4.2005 “Për ndihmën shtetërore”, i ndryshuar, vendimit të Këshillit të Ministrave nr. 817, datë 28.12.2005 “Për miratimin e rregullores ‘Për procedurat dhe formën e njoftimit’” dhe VKM-së nr. 513, datë 4.9.2018, “Për miratimin e rregullores ‘Për kushtet dhe procedurat e dhënies dhe autorizimit të disa kategorive të ndihmës shtetërore’” mori në shqyrtim njoftimin e Bashkisë Tiranë lidhur me planin e dhënies së ndihmës shtetërore për fuqizimin e grave dhe nxitjen e sipërmarrjes.
I. Procedura
1. Bashkia Tiranë, me shkresën nr. 24957, datë 22.6.2021 në bazë të nenit 20, të ligjit nr. 9374, datë 21.4.2005, “Për ndihmën shtetërore”, të ndryshuar, njoftoi në Komisionin e Ndihmës Shtetërore planin e ndihmës shtetërore të sipërpërmendur, në bazë të vendimit të Këshillit Bashkiak Tiranë nr. 172, datë 21.12.2020, “Për miratimin e programit buxhetor afatmesëm 2021–2023 dhe detajimin e buxhetit të Bashkisë së Tiranës për vitin 2021”.
II. Përshkrimi i masës 
2. Objektivi: plani i ndihmës ka si objektiv mbështetjen e grave kandidate, me një ide të qartë për aktivitetin e tyre, për fillimin ose zgjerimin e një biznesi të vogël ose shumë të vogël dhe në territorin e Bashkisë së Tiranës.
3. Baza ligjore e njoftimit të planit: Plani i ndihmës shtetërore është miratuar me vendimin e Këshillit Bashkiak të Tiranës 172, datë 21.12.2020, “Për miratimin e programit buxhetor afatmesëm 2021–2023 dhe detajimin e buxhetit të Bashkisë së Tiranës për vitin 2021”, në vlerën gjithsej 10.000.000 lekë.
4. Kohëzgjatja: plani i ndihmës do të zbatohet në periudhën 2021–2022.
5. Dhënësi i ndihmës dhe autoriteti përgjegjës për zbatimin e masës është Bashkia e Tiranës. 
6. Përfituesit: përfitues janë gratë sipërmarrëse që synojnë fillimin ose zgjerimin e biznesit të pavarur të vogël ose shumë të vogël, që ushtrojnë veprimtarinë ekonomike në territorin e Bashkisë së Tiranës. 
7. Shtrirja territoriale: projekti do të zbatohet në territorin e Bashkisë së Tiranës. 
8. Forma dhe vlera e ndihmës: vlera e ndihmës shtetërore për vitin 2021 është 10.000.000 (dhjetë milionë) lekë në formën e grantit të drejtpërdrejtë nga fondet e miratuara për Bashkinë e Tiranës. Çdo përfitues do të mbështetet në shumën 500,000 lekë (pesëqind mijë) lekë.
III. Vlerësimi i ekzistencës së ndihmës shtetërore 
9. Komisioni i Ndihmës Shtetërore vlerëson nëse plani i ndihmës shtetërore për fuqizimin e grave dhe nxitjen e sipërmarrjes, përbën ndihmë shtetërore në kuptim të nenit 4, pika 1, e ligjit nr. 9374, datë 21.4.2005, “Për ndihmën shtetërore”, të ndryshuar, pra nëse plani ofron një avantazh ekonomik për ndërmarrje, të cilat kanë një ndikim të mundshëm në konkurrencë dhe tregtinë midis shteteve anëtare, që nuk do të ishte përfituar në kushte normale të tregut. 
10. Neni 4, pika 1, e ligjit nr. 9374, datë 21.4.2005, “Për ndihmën shtetërore”, i ndryshuar, përcakton se:
“Përveç rasteve të parashikuara ndryshe në këtë ligj, ndalohet çdo ndihmë e dhënë nga burimet shtetërore, në çfarëdolloj forme, e cila, në mënyrë të drejtpërdrejtë ose të tërthortë, shtrembëron ose kërcënon të shtrembërojë konkurrencën duke dhënë përparësi për një ose disa ndërmarrje të caktuara ose për prodhimin e produkteve të caktuara, për aq sa mund të ketë ndikim në plotësimin e detyrimeve të ndërmarra nga Republika e Shqipërisë në marrëveshjet ndërkombëtare që përmbajnë dispozita të ndihmës shtetërore”.
11. Gjithashtu, neni 71 “Konkurrenca dhe dispozita të tjera ekonomike”, i Marrëveshjes së Stabilizim-Asociimit ndërmjet Komuniteteve Evropiane e Shteteve të tyre Anëtare dhe Republikës së Shqipërisë[footnoteRef:2] përcakton se: [2:  Ligji nr. 9590, datë 27.7.2006,  “Për ratifikimin e ‘Marrëveshjes së Stabilizim-Asociimit ndërmjet Republikës së Shqipërisë dhe Komuniteteve Evropiane e Shteteve të tyre Anëtare’”.] 

“Praktikat në kundërshtim me këtë nen vlerësohen në bazë të kritereve që lindin nga zbatimi i rregullave të konkurrencës të aplikueshme në Komunitet, sidomos në nenet 81, 82, 86 dhe 87 të Traktatit themelues të Komunitetit Evropian dhe instrumenteve interpretuese që përdoren nga institucionet e Komunitetit.”
12. Ligji i ndihmës shtetërore zbatohet vetëm për masat që plotësojnë të gjitha kriteret e përmendura në nenin 4, pika 1, konkretisht: a) burime shtetërore; b) avantazhi ekonomik; c) selektiviteti; dhe d) efekti në konkurrencë dhe treg.
13. Bashkia e Tiranës ka njoftuar planin e ndihmës shtetërore, i cili lidhet me aktivizimin e burimeve shtetërore në formën e grantit, me qëllim mbështetjen e disa (20) ndërmarrjeve të vogla dhe të mesme në territorin e Bashkisë. Plani i ndihmës së njoftuar ka potencial për të ndikuar në konkurrencë dhe në tregti, duke qenë se përmirëson situatën ekonomike të disa ndërmarrjeve në treg. 
Në këto kushte, Komisioni vlerëson se plani i njoftuar është ndihmë shtetërore. 
IV. Vlerësimi i përputhshmërisë së skemës 
14. Komisioni i Ndihmës Shtetërore vlerëson skemën e njoftuar në bazë të VKM-së nr. 513, datë 4.9.2018, “Për miratimin e rregullores ‘Për kushtet dhe procedurat e dhënies dhe autorizimit të disa kategorive të ndihmës shtetërore’”, neni 12 “Ndihmë për ndërmarrje të vogla të sapokrijuara nga sipërmarrëset femra”, sipas së cilës skemat e ndihmës shtetërore në favor të ndërmarrjeve të vogla të krijuara nga sipërmarrëse femra lejohen nëse plotësohen kushtet e këtij neni, si edhe kushtet e kreut III si më poshtë:
- transparenca e ndihmës;
- efekti nxitës i ndihmës shtetërore;
- për qëllim të llogaritjes së intensitetit të ndihmës dhe kostove të pranueshme, të gjitha vlerat e përdorura, janë ato të llogaritura para zbritjes së taksave apo detyrimeve të tjera;
- shuma totale e ndihmës shtetërore e dhënë në favor të aktivitetit, projektit ose ndërmarrjes nuk i kalon 7,5 milionë euro për ndërmarrje; dhe 
- dhënësi i ndihmës shtetërore merr masa të publikojë në faqen zyrtare të internetit të dhënat e skemës.
15. Bashkia e Tiranës, nëpërmjet planit të njoftuar të ndihmës, plotëson kushtet e sipërcituara, duke qenë se: 
- skema e ndihmës do të jepet në formën e granteve;
- ndihma konsiderohet të ketë efekt nxitës duke qenë se përfituesi do të dorëzojë një aplikim me shkrim për ndihmën shtetërore pranë dhënësit të ndihmës shtetërore, para kryerjes së shpenzimeve për kryerjen e aktivitetit; 
- kostot e pranueshme do të shoqërohen me dokumente justifikuese, të cilat janë të qarta, specifike dhe të përditësuara;
- shuma totale e ndihmës shtetërore, e dhënë në favor të aktivitetit, projektit ose ndërmarrjes nuk i kalon 7,5 milionë euro për ndërmarrje, çdo ndërmarrje do të përftojë 500 000 lekë.
Sa më lart, Komisioni vlerëson se plani i ndihmës shtetërore është i lejueshëm në përputhje me nenin 4, të ligjit nr. 9374, datë 21.4.2005, “Për ndihmën shtetërore”, të ndryshuar, si dhe kushteve të kreut II dhe të nenit 12 të VKM-së nr. 513, datë 4.9.2018, “Për miratimin e rregullores ‘Për kushtet dhe procedurat e dhënies dhe autorizimit të disa kategorive të ndihmës shtetërore”’. 

PËR KËTO ARSYE,

Komisioni i Ndihmës Shtetërore, në bazë të neneve 4, 17, 22 dhe 31, të ligjit nr. 9374, datë 21.4.2005, “Për ndihmën shtetërore”, të ndryshuar, dhe nenin 12, të VKM-së nr. 513, datë 4.9.2018, “Për miratimin e rregullores ‘Për kushtet dhe procedurat e dhënies dhe autorizimit të disa kategorive të ndihmës shtetërore”’, 

VENDOSI:

1. Të autorizojë skemën e ndihmës shtetërore në formën e grantit për “Fuqizimin e grave dhe nxitjen e sipërmarrjes”, të miratuar me vendimin e Këshillit Bashkiak Tiranë nr. 172, datë 21.12.2020, “Për miratimin e programit buxhetor afatmesëm 2021–2023 dhe detajimin e buxhetit të Bashkisë së Tiranës për vitin 2021”.
2. Bashkia e Tiranës të sigurojë, se: 
- intensiteti i ndihmës shtetërore nuk do të kalojë 15% të kostove të pranueshme të shkaktuara gjatë 5 viteve të para të krijimit të ndërmarrjes;
- ndërmarrjet e vogla të kontrolluara nga aksionarët e ndërmarrjeve që janë mbyllur në 12 muajt e fundit nuk mund të përfitojnë nga ndihma;
- do të publikojë në faqen zyrtare të internetit informacionin përmbledhës të referuar në formatin e standardizuar të përcaktuar në shtojcën I ose linkun e informacionit, sipas parashikimeve të nenit 9 të VKM-së nr. 513, datë 4.9.2018.
[bookmark: _GoBack]3. Bashkia e Tiranës, brenda datës 31 mars të çdo viti, të paraqesë raport për impaktin e ndihmës shtetërore gjatë vitit paraardhës financiar. Raportet e zbatimit duhet të përmbajnë informacion të detajuar mbi shpenzimet e bëra dhe produktet e arritura.
4. Të gjitha të dhënat për zbatimin e skemës të ruhen deri në dhjetë vjet, pasi ndihma e fundit individuale të jetë dhënë në kuadër të kësaj skeme.
5. Ky vendim të botohet në Fletoren Zyrtare. 

KRYETAR
Anila Denaj




